CELEX: 32011R0720
Language: et
Date: 2011-07-22 00:00:00
Title: Komisjoni määrus (EL) nr 720/2011, 22. juuli 2011 , millega muudetakse määrust (EÜ) nr 272/2009, millega täiendatakse tsiviillennundusjulgestuse ühiseid põhistandardeid seoses vedelike, aerosoolide ja geelide läbivaatamise järkjärgulise kehtestamisega ELi lennuväljadel  EMPs kohaldatav tekst

23.7.2011   
            
            
               ET
            
            
               Euroopa Liidu Teataja
            
            
               L 193/19
            
         KOMISJONI MÄÄRUS (EL) nr 720/2011,
   22. juuli 2011,
   millega muudetakse määrust (EÜ) nr 272/2009, millega täiendatakse tsiviillennundusjulgestuse ühiseid põhistandardeid seoses vedelike, aerosoolide ja geelide läbivaatamise järkjärgulise kehtestamisega ELi lennuväljadel
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 11. märtsi 2008. aasta määrust (EÜ) nr 300/2008, mis käsitleb tsiviillennundusjulgestuse ühiseeskirju ja millega tunnistatakse kehtetuks määrus (EÜ) nr 2320/2002, (1) eriti selle artikli 4 lõiget 2,
   ning arvestades järgmist:
   
               (1)
            
            
               Vastavalt määruse (EÜ) nr 300/2008 artikli 4 lõikele 2 peab komisjon võtma vastu üldmeetmed, mille eesmärk on muuta kõnealuse määruse lisas esitatud ühiste põhistandardite vähem olulisi sätteid, täiendades neid.
            
         
               (2)
            
            
               Tsiviillennundusjulgestuse ühiseid põhistandardeid täiendavad üldmeetmed on sätestatud komisjoni 2. aprilli 2009. aasta määruses (EÜ) nr 272/2009, millega täiendatakse Euroopa Parlamendi ja nõukogu määruse (EÜ) nr 300/2008 lisas sätestatud tsiviillennundusjulgestuse ühiseid põhistandardeid (2). Määrusega (EÜ) nr 272/2009 on eelkõige ette nähtud, et vedelate lõhkeainete avastamise meetodid ja tehnoloogia tuleks kasutusele võtta ELi lennuväljadel võimalikult kiiresti ja hiljemalt 29. aprilliks 2013.
            
         
               (3)
            
            
               Vedelate lõhkeainete läbivaatamise süsteemi järkjärguliseks kasutuselevõtuks on komisjoni 9. aprilli 2010. aasta määruse (EL) nr 297/2010 (3) lisas kehtestatud kaks kuupäeva: 29. aprill 2011 kolmandate riikide lennuväljadelt või ühendusevälise lennuettevõtja õhusõiduki pardalt saadud vedelike, aerosoolide ja geelide läbivaatamise jaoks ning 29. aprill 2013 kõigi vedelike, aerosoolide ja geelide läbivaatamise jaoks.
            
         
               (4)
            
            
               Nagu määruse (EL) nr 297/2010 põhjenduses 12 on märgitud, võib tehnoloogiline ja õiguslik areng nii ELis kui ka rahvusvahelisel tasandil mõjutada määruses (EÜ) nr 272/2009 kindlaks määratud kuupäevi ning et vajaduse korral teeb komisjon ettepaneku määruse läbivaatamiseks, võttes eelkõige arvesse seadmete toimimist ja reisi lihtsustamist reisijate jaoks.
            
         
               (5)
            
            
               Veidi enne 29. aprilli 2011 toimus selline õiguslik areng. Seetõttu oleks vähestel lennuväljadel võimalik läbivaatamisseadmeid kasutada ning reisijatele võib jääda ebaselgeks, kas kolmandate riikide lennuväljadelt või ühendusevälise lennuettevõtja õhusõiduki pardalt saadud vedelikke, aerosoole ja geele lubatakse viia julgestuspiirangualadele ja õhusõiduki pardale.
            
         
               (6)
            
            
               Seepärast tuleks välja jätta säte, milles käsitletakse kohustust vaadata alates 29. aprillist 2011 läbi kolmandate riikide lennuväljadelt või ühendusevälise lennuettevõtja õhusõiduki pardalt saadud vedelikud, aerosoolid ja geelid.
            
         
               (7)
            
            
               Võttes arvesse määruse (EÜ) nr 272/2009 lisa B1 osa punkti 2, teeb komisjon koostööd kõigi asjaosalistega ja hindab 2012. aasta juuliks olukorda seoses vedelike, aerosoolide ja geelide läbivaatamisega.
            
         
               (8)
            
            
               Selleks et oleks tagatud määruse (EÜ) nr 272/2009 lisa B1 osa punktis 3 sätestatud nõuete õige rakendamine, peaksid liikmesriigid ja lennuväljad tegema kõik vajalikud ettevalmistused, sh toimimiskatsetused, aegsasti enne 2013. aasta tähtpäeva. Katsetuste käigus saadud kogemusi tuleks jagada, et hinnata 2012. aasta juuliks olukorda seoses vedelike, aerosoolide ja geelide läbivaatamisega.
            
         
               (9)
            
            
               Seetõttu tuleks määruse (EÜ) nr 272/2009 lisa vastavalt muuta.
            
         
               (10)
            
            
               Selleks et tagada liikmesriikidele, lennuväljadele ja reisijatele õiguskindlus võimalikult kiiresti, tuleks käesolev määrus vastu võtta kiirmenetlusega, millele on osutatud määruse (EÜ) nr 300/2008 artikli 19 lõikes 4, ning seda tuleks hakata kohaldama alates 29. aprillist 2011.
            
         
               (11)
            
            
               Käesoleva määrusega ette nähtud meetmed on kooskõlas tsiviillennundusjulgestuse komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EÜ) nr 272/2009 lisa muudetakse vastavalt käesoleva määruse lisale.
   Artikkel 2
   Käesolev määrus jõustub järgmisel päeval pärast selle avaldamist Euroopa Liidu Teatajas.
   Seda kohaldatakse alates 29. aprillist 2011.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 22. juuli 2011
      
         
            Komisjoni nimel
         
         
            president
         
         José Manuel BARROSO
      
   
   
      (1)  ELT L 97, 9.4.2008, lk 72.
   
      (2)  ELT L 91, 3.4.2009, lk 7.
   
      (3)  ELT L 90, 10.4.2010, lk 1.
   
      LISA
      Määruse (EÜ) nr 272/2009 lisa B1 osa „Vedelikud, aerosoolid ja geelid” asendatakse järgmisega:
      
         „B1   OSA
         
            Vedelikud, aerosoolid ja geelid
         
         
                     1.
                  
                  
                     Vedelikke, aerosoole ja geele tuleb lubada julgestuspiirangualadele ja õhusõiduki pardale, tingimusel et need on läbi vaadatud või läbivaatamisest vabastatud vastavalt määruse (EÜ) nr 300/2008 artikli 4 lõike 3 kohaselt vastu võetud rakenduseeskirjade nõuetele.
                  
               
                     2.
                  
                  
                     Alates 29. aprillist 2013 peavad kõik lennuväljad korraldama vedelike, aerosoolide ja geelide läbivaatamist vastavalt määruse (EÜ) nr 300/2008 artikli 4 lõike 3 kohaselt vastu võetud rakenduseeskirjade nõuetele.
                  
               
                     3.
                  
                  
                     Liikmesriigid peavad tagama, et kõik õiguslikud nõuded, mis võimaldavad kasutada määruse (EÜ) nr 300/2008 artikli 4 lõike 3 kohaselt vastu võetud rakenduseeskirjade nõuetele vastavaid vedelike läbivaatamise seadmeid, kehtestatakse õigel ajal, et oleks võimalik järgida punktis 2 osutatud tähtpäeva.
                  
               
                     4.
                  
                  
                     Liikmesriigid võivad igal ajal enne 29. aprilli 2013 kehtestada mis tahes lennuvälja või kõigi lennuväljade suhtes õiguslikud nõuded vaadata läbi vedelikud, aerosoolid ja geelid kooskõlas määruse (EÜ) nr 300/2008 artikli 4 lõike 3 kohaselt vastu võetud rakenduseeskirjade nõuetega. Liikmesriigid teatavad komisjonile sellistest õiguslikest nõuetest. Sellise teate saamisel teavitab komisjon kõiki teisi liikmesriike.
                  
               
                     5.
                  
                  
                     Reisijaid tuleb selgelt teavitada ELi lennuväljadest, kus vedelikke, aerosoole ja geele on lubatud julgestuspiirangualale ja õhusõiduki pardale võtta, ning sellekohastest tingimustest.”